钦定古今图书集成/历象汇编/岁功典/第074卷 > 《史记》 > 律书
## 钦定古今图书集成/历象汇编/岁功典/第074卷 > 《史记》 > 律书

“阊阖”，风居西方。阊者，倡也；阖者，藏也。言阳气道万物，
阖黄泉也。其于十母为庚辛。庚者，言阴气庚万物，故
曰庚；辛者，言万物之辛生，故曰辛。北至于胃。胃者，言
阳气就藏，皆胃胃也。北至于娄。娄者，呼万物且内之
也。北至于奎。奎者，主毒螫杀万物也，奎而藏之。九月
也，律中无射。无射者，阴气盛用事，阳气无馀也，故曰
“无射。”其于十二子为戌。戌者，言万物尽灭，故曰“戌。”